《访晓庵禅师师以洞庭柑为供》
明代·张和

十年不到白龙潭，延庆名僧始一参。
石鼎未烹阳羡茗，金盘先献洞庭柑。
檐前暮雨沾天棘，席外春风动石楠。
明日又从江上别，九峰惆怅隔晴岚。

作者简介：（1412—1464）苏州府昆山人，字节之。正统四年进士。未几，以疾还里，从学者甚众。景泰间授南京刑部主事，官至浙江提学副使。读书数行俱下，为文立就。既仕犹苦学，读《汉书》三十遍。有《筱庵集》。